*****

ΚΑΝΟΝΙΣΜΟΣ (ΕΟΚ) αριθ. 3130/82 ΤΗΣ ΕΠΙΤΡΟΠΗΣ

της 24ης Νοεμβρίου 1982

περί τροποποιήσεως του κανονισμού (ΕΟΚ) αριθ. 2630/81 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 13 παράγραφος 2,

Εκτιμώντας;

ότι πρόσφατα αυξήθηκε ο όγκος των συναλλαγών με τις τρίτες χώρες, όσον αφορά τα σιρόπια που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 1785/81, ενώ διαπιστώθηκαν σημαντικές διακυμάνσεις των τιμών της ζάχαρης στις παγκόσμιες αγορές· ότι πρέπει να προσαρμοστεί το άρθρο 8 του κανονισμού (ΕΟΚ) αριθ. 2630/81 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3027/81 (4), με αύξηση του ποσού της ασφάλειας για τα πιστοποιητικά με προκαθορισμό της εισφοράς για τα σιρόπια αυτά·

ότι το άρθρο 9 του κανονισμού (ΕΟΚ) αριθ. 2630/81 προβλέπει, ιδίως, ότι το πιστοποιητικό εισαγωγής και εξαγωγής για τις ζάχαρες που υπάγονται στην κλάση 17.01 του Κοινού Δασμολογίου, τα οποία αφορούν ποσότητα που υπερβαίνει τους 10 τόνους, χορηγούνται την τρίτη ημέρα που ακολουθεί την ημέρα καταθέσεως της αιτήσεως· ότι στον κανόνα αυτό υπάγονται τώρα τα κάντια και οι ζάχαρες με προσθήκη αρωμάτων ή χρωστικών ουσιών· ότι λαμβανομένων υπόψη των ιδιαίτερων χαρακτηριστικών των προϊόντων αυτών και των μικρών συναλλαγών που αντιπροσωπεύουν, πρέπει να εξαιρεθούν αυτά από το πεδίο εφαρμογής του εν λόγω άρθρου 9·

ότι, έναντι των παραδοσιακών ρευμάτων συναλλαγών ζάχαρης της Κοινότητας με τις τρίτες χώρες, είναι σκόπιμο να προβλεφθεί, για συγκεκριμένη περίοδο, ιδιαίτερη διάρκεια ισχύος για τα πιστοποιητικά που χρησιμοποιούνται στην περίπτωση προβλεπόμενης εξαγωγής λευκής ζάχαρης που ακολουθείται από αντίστοιχη εισαγωγή ακατέργαστης ζάχαρης μετά από άδεια που δίδεται είτε δυνάμει του άρθρου 25 της οδηγίας 69/73/ΕΟΚ του Συμβουλίου (5) είτε στο πλαίσιο του άρθρου 9 του κανονισμού (ΕΟΚ) αριθ. 645/75 της Επιτροπής (6)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2630/81 τροποποιείται ως εξής:

1. Το άρθρο 7 καταργείται.

2. Στο άρθρο 8 παράγραφος 1 υπό δ τρίτη και τέταρτη περίπτωση τα ποσά «0,25 ECU» και «1 ECU» αντικαθίστανται και τα δύο από το ποσό «3,50 ECU.»

3. Το κείμενο του άρθρου 9 αντικαθίσταται από το εξής κείμενο:

«Άρθρο 9

1. Με επιφύλαξη της εφαρμογής του άρθρου 22 του κανονισμού (ΕΟΚ) αριθ. 1785/81, τα πιστοποιητικά εξαγωγής και εισαγωγής για τις ζάχαρες που υπάγονται στην κλάση 17.01 του Κοινού Δασμολογίου, εκτός:

α) της ζάχαρης Γ,

β) τα κάντια,

γ) στις ζάχαρες με προσθήκη αρωμάτων ή χρωστικών ουσιών,

δ) την προτιμησιακή ζάχαρη που εισάγεται στην Κοινότητα σύμφωνα με τον κανονισμό (ΕΟΚ) αριθ. 2782/76,

χορηγούνται την τρίτη εργάσιμη ημέρα που ακολουθεί την ημέρα καταθέσεως της αιτήσεως.

2. Όταν ζητείται πιστοποιητικό εισαγωγής ή εξαγωγής για τα κάντια και τις ζάχαρες με προσθήκη αρωμάτων ή χρωστικών ουσιών, το τετραγωνίδιο 12 της αιτήσεως του πιστοποιητικού και αυτό του ιδίου του πιστοποιητικού φέρουν τη μνεία του σχετικού προϊόντος, και στο τετραγωνίδιο 8 ο όρος «ex» προηγείται της μνείας του αριθμού του Κοινού Δασμολογίου.

3. Στην περίπτωση κατά την οποία αίτηση εκδόσεως πιστοποιητικού, για τα προϊόντα στα οποία εφαρμόζεται η παράγραφος 1, αναφέρεται σε ποσότητα που δεν υπερβαίνει τους 10 τόνους, ο ενδιαφερόμενος δεν δύναται να καταθέσει την ίδια μέρα και στην ίδια αρμόδια αρχή περισσότερες από μία αιτήσεις χορηγήσεως παρομοίων πιστοποιητικών.»

4. Στο άρθρο 10 παράγραφος 3 προστίθεται το εξής δεύτερο εδάφιο:

«Εντούτοις τα πιστοποιητικά εξαγωγής λευκής ζάχαρης και τα πιστοποιητικά εισαγωγής ακατέργαστης ζάχαρης, για τα οποία κατετέθη αίτηση κατά την έννοια του άρθρου 14 παράγραφος 1 του κανονισμού (ΕΟΚ) αριθ. 3183/80 μεταξύ της 1ης Δεκεμβρίου 1982 και της 30ής Σεπτεμβρίου 1983, ισχύουν μέχρι την τελευταία αυτή ημερομηνία.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 24 Νοεμβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 74 της 18. 3. 1982, σ. 1.

(3) ΕΕ αριθ. L 258 της 11. 9. 1981, σ. 16.

(4) ΕΕ αριθ. L 302 της 23. 10. 1981, σ. 22.

(5) ΕΕ αριθ. L 58 της 8. 3. 1969, σ. 1.

(6) ΕΕ αριθ. L 67 της 14. 3. 1975, σ. 16.